Valsts vides dienests (turpmāk – VVD) īsteno projektu **“Zvejas kontroles uzlabošana”** Nr.15-00-F03601-000003, kas tiek finansēts no Eiropas Jūrlietu un zivsaimniecības fonda (EJZF) saskaņā ar plānoto darbību ieguldījumu Eiropas Komisijas noteiktajās Eiropas Savienības prioritātēs noteikumu izpildes un kontroles politikas jomā atbilstoši Rīcības programmai Zivsaimniecības attīstībai 2014. - 2020. gadam.

**Projekta īstenošanas periods:** 01.01.2016. - 30.12.2018.

**Projekta mērķis:** Uzlabot jūras zvejas kontroli, pilnveidojot zvejas kontroles tehnoloģijas, uzlabojot inspektoru tehnisko nodrošinājumu un apmācot inspektorus atbilstoši starptautiskajām un Eiropas Savienības prasībām.

**Projekts “Zvejas kontroles uzlabošana” ietver trīs pasākumus, kas tiek īstenoti piecos posmos**:

1. Nozvejas elektroniskās reģistrācijas un ziņošanas sistēmas (ERS) un kuģu satelīta novērošanas sistēmas (VMS) darbības uzlabošana;
2. Zvejas kontroles inspektoru apmācība un pieredzes apmaiņa;
3. Baltijas jūras kopīgā resursu izmantošanas plāna īstenošana.

**Projekta I posms (01.01.2016. - 01.10.2016.)**

Pirmajā projekta posmā VVD tika iegādāti 20 planšetdatori ar ūdensizturīgiem maciņiem un izveidota nepieciešamā papildu programmatūra, lai jūras zvejas kontroles inspektoriem, veicot pārbaudi uz kuģa un ostā, būtu pieejami visi aktuālie dati un kontrolei nepieciešamā informācija. Veikta VVD Zvejas monitoringa centra (VMS) nolietoto komponentu nomaiņa - tīkla konfigurācijas modernizācija (IT vājstrāvas vadu nomaiņa, jaunu rūteru, slēdžu un maršrutētāju uzstādīšana) un energoapgādes sistēmas nomaiņa atbilstoši darba drošības un sistēmas stabilas darbības prasībām (pilna elektroinstalācijas nomaiņa, papildu pieslēguma punktu izveide un ventilācijas sistēmas izveide). Izstrādāta VMS aplikācijas uzlabotā versija, VMS aplikācijas servera pārkonfigurēšana atbilstoši datu aizsardzības un tīkla drošības prasībām, servera optimizācija un pārvietošana uz virtuālo mašīnu.

**Projekta II posms (01.10.2016. - 30.11.2016.)**

Projekta otrajā posmā 26 VVD inspektori izgāja apmācību "Drošības pamatkurss", 25 VVD inspektori apguva “Faktu, notikumu vietas nostiprināšanu, izmantojot foto/video tehniku” un 10 VVD jūras zvejas kontroles inspektori apmeklēja Igaunijas valsts vides inspekciju pieredzes apmaiņā par zvejas kontroli. Kā arī, šajā projekta posmā tika nodrošināta Eiropas zvejas kontroles kopējā izmantošanas plāna (JDP - *Joint deployment plan*) īstenošana, veicot 15 reidus ar VVD inspekcijas kuģi "Mare" un Latvijas zvejas kontroles inspektoriem piedaloties 3 JDP kampaņas inspekcijās Baltijas jūrā Somijā un Lietuvā.

**Projekta III posms (30.11.2016. - 01.07.2017.)**

Projekta trešajā posmā 7 VVD jūras zvejas kontroles inspektori apmeklēja Polijas Jūrlietu ekonomikas un iekšzemes navigācijas ministrijas Gdiņas reģionālās jūras inspekciju, kur notika Latvijas un Polijas kopīgi organizētais seminārs par aktuālajiem zvejas kontroles jautājumiem, kā arī tika apmeklētas nozvejas izkraušanas vietas un zivju pārstrādes uzņēmums. Šajā projekta posmā tika pabeigta arī VVD Zvejas monitoringa centra virtualizācijas asmens servera un platformas uzstādīšana drošā datu centrā.

**Projekta IV posms (01.07.2017. – 30.11.2017.)**

Projekta ceturtajā posmā tika iegādāti resursi rezerves kopijām jeb disku masīvi un licences kuģu satelīta novērošanas sistēmas (VMS) uzlabošanai. Saskaņā ar Eiropas zvejas kontroles kopējā izmantošanas plānu (JDP) tika īstenotas 3 kampaņas inspekcijas Polijā, Igaunijā un Vācijā. Katrā kampaņas inspekcijā piedaloties 2 VVD zvejas kontroles inspektoriem. Kā arī plāna ietvaros tika veikti 13 reidi jūrā ar inspekcijas kuģi “Mare”.

**Projekta V posms (30.11.2017. – 30.11.2018.)**

Projekta noslēdzošajā piektajā posmā tika iegādāti vēl 10 planšetdatori ar ūdensizturīgiem maciņiem, kas nodrošinās zvejas kontroles inspektoriem ERS (LZIKIS) sistēmas WEB aplikācijas un VMS mobilās aplikācijas izmantošanu zvejas kuģu pārbaudēs uz kuģiem un ostās. 2018.gadā tika veikti reidi jūrā ar inspekcijas kuģi “Mare” un 2 kampaņas inspekcijas Lietuvā un Polijā, kā arī 2 kampaņas inspekcijas sadarbojoties ar Somijas un Vācijas zvejas kontroles inspektoriem jūrā un ostā saskaņā ar Eiropas zvejas kontroles kopējo izmantošanas plānu (JDP).

Kontaktpersona: Ieva Ivaņinoka – VVD Zvejas kontroles departamenta projektu vadītāja, ieva.ivaninoka@vvd.gov.lv